b'\n_START_ARTICLE_\nEllen Gleditsch\n_START_SECTION_\nFamilie\n_START_PARAGRAPH_\nHun var datter av rektor Karl Kristian Gleditsch (1851-1913) og Petra Birgitte Hansen, og s\xc3\xb8ster av Kristian Gleditsch. Biskop Jens Gran Gleditsch var hennes onkel og fadder.\n_START_SECTION_\nBakgrunn\n_START_PARAGRAPH_\n\xc3\x85tte \xc3\xa5r gammel flyttet Ellen Gleditsch med familien fra Mandal til Troms\xc3\xb8. 18 \xc3\xa5r gammel begynte hun i l\xc3\xa6re ved Svaneapoteket i Mosj\xc3\xb8en. V\xc3\xa5ren 1900 tok hun farmas\xc3\xb8ytisk medhjelpereksamen i Kristiania, og to \xc3\xa5r senere tok hun apotekereksamen med beste karakter.\n_START_SECTION_\nKarriere\n_START_PARAGRAPH_\nHun begynte som assistent ved det kjemiske laboratoriet ved  Det Kgl. Frederiks Universitet i 1903. Samtidig som hun arbeidet ved laboratoriet, tok hun i 1905 examen artium og fortsatte med forberedende pr\xc3\xb8ve ved universitetet \xc3\xa5ret etter._NEWLINE_I 1907 fikk hun plass som elev, og etter hvert som assistent, ved laboratoriet til Marie Curie i Paris. Samtidig fulgte hun forelesninger ved Sorbonne-universitetet, og gikk opp til eksamen i flere fag, helt til hun i 1912 oppn\xc3\xa5dde graden Licenci\xc3\xa9e \xc3\xa8s Sciences._NEWLINE_Ved laboratoriet arbeidet hun blant annet med de radioaktive stoffene radium og uran, og forholdet mellom dem i mineraler. Forskningen og samarbeidet med Marie Curie resulterte i mange viktige vitenskapelige bidrag og internasjonal anerkjennelse. Etter fem \xc3\xa5r i Paris dro Ellen Gleditsch tilbake til Kristiania og universitetet der. Hun foreleste om radioaktivitet og ledet laboratoriearbeidet, f\xc3\xb8r hun reiste videre til USA. Ved Yale jobbet hun med bestemmelse av halveringstiden til radium. _NEWLINE_Da hun i 1914 kom tilbake til Kjemisk institutt (UiO) fortsatte hun arbeidet som universitetsstipendiat. To \xc3\xa5r senere ble hun ansatt som dosent i radiokjemi. I 1929 ble hun som andre kvinne i Norge utnevnt til professor, og ble leder for avdeling for uorganisk kjemi. Denne stillingen beholdt hun til hun gikk av for aldersgrensen i 1946. Gjennom hele karrieren holdt hun n\xc3\xa6r kontakt med kollegaer i utlandet. Fra 1926 til 1929 var hun ogs\xc3\xa5 president i International Federation of University Women. _NEWLINE_Ellen Gleditsch d\xc3\xb8de etter et hjerneslag i 1968, 88 \xc3\xa5r gammel.'